  Майя Бывальцева Удмуртиын эшшо 16 адямилэсь коронавирус инфекци шедьтӥзы. Со сярысь 21-тӥ оштолэзе улосвыллэн тӧроез Александр Бречалов журналистъёсын пумиськоназ вераз. Выль черламъёс пӧлысь укмысэз Ижкарысь 1 номеро кар эмъяськонниысь - ньылез эм ужасьёс но витез пациентъёс. Глаз ёросын ньыль адямилэсь семья висьыны усиз. Эшшо кык адями - Ижкарын улӥсьёс, одӥгез соос пӧлысь Москваысь вуиз, сое чугун сюрес вокзалын пумитазы. Грак ёросын одӥг выль висисез шараязы, солы инфекци азьвыл черлам муртлэсь паласькиз. Ваньзэ выль шараям висисьёсты эмъяськонние интыязы. Туннэ нуналлы Удмуртиын оглом 153 черламъёс. Со пӧлысь тямысэз йӧназы (одӥгзэ туннэ эмъюртысь лэзизы), куинь адями кулӥз.  Тодэ вайытом, 20-тӥ оштолэзе Удмуртиын коронавирусэн черлан 45 выль учыръёсты пусйизы.  Улосвыл тӧролэн кылъёсызъя, тыосты шокатӥсь аппаратъёслы кулэяськись висисьёс ӧй вал.  Тегъёс: Тазалык Ижкар Удмуртия коронавирус тазалыкезутён АлександрБречалов  